**Број:** 332-11/2024

**Датум:** 27.11.2024. године

**К О С Ј Е Р И Ћ**

**ИЗВЕШТАЈ О СПРОВЕДЕНОЈ МАНИФЕСТАЦИЈИ**

**43. „Чобански дани“**

**I НАРАТИВНИ ИЗВЕШТАЈ**

Одлуком о туристичкој манифестацији „Чобански дани“ Косјерић предвиђено је да организациони одбор чине: председник општине, заменик председника општине, председник Скупштине општине, начелник Општинске управе, директор Народне библиотеке „Сретен Марић“ Косјерић, директор Туристичке организације Косјерић и директор КЈП „Елан“ Косјерић, те да Организациони одбор именује Општинско веће. У складу са тим, Општинско веће општине Косјерић на седници одржаној 20.03.2024. године, именовало је организациони одбор туристичке манифестације 43. „Чобански дани“ у следећем саставу: Жарко Ђокић, Гордана Јосиповић, Татјана Коковић, Гордана Гвозденовић, Славиша Перишић, Радосав Пауновић и Славољуб Вујадиновић.

Организациони одбор је одржао укупно 9 (девет) седница, укључујући и последњу на којој је усвојен Извештај о спроведеној манифестацији. У оквиру ових девет седница донете су бројне Одлуке и вршене припреме за одржавање саме манифестације.

Чобански дани су културно-туристичка манифестација, која представља специфичан Сабор народног стваралаштва, која је као таква постала препознатљива, афирмишући пре свега аутентични приказ богате ризнице народне традиције код Срба. Кроз надметање у „Старом певању у Срба”, приказ ручних радова „Вредне руке” и традиционалних јела „Златне руке”, на програму су и „Чобанске спортске игре” и избор најлепше чобанице и чобанског пара. Фолклорне игре домаћих и гостујућих КУД-ова су ревијалног карактера. Пратећи део програма чине изложбе, продаја сувенира, забавни садржаји за најмлађе и концерти.

Вођени искуством из предходних година и ове године смо благовремено донели одлуку о месту и периоду одржавања 43. „Чобанских дана“, водећи рачуна на термине манифестација у окружењу па је последњи викенд јула (26.,27. и 28.) предвиђен за нашу манифестацију са локацијом Брдо Град.

**ПЕТАК, 26. ЈУЛ 2024. ГОДИНЕ**

43. „Чобански дани“ отворени су у петак, рок концертом групе „Мрежа“ Ваљево.

**СУБОТА, 27. ЈУЛ 2024. ГОДИНЕ**

У суботу су посетиоци имали прилику да уживају у изложби „Вредне руке“, која представља сећање на старе занате, рукотворине и ручни рад. Изложба домаће радиности, ручних радова је аутентични садржај од првих „Чобанских дана“, приказ етнолошког наслеђа, даровитости надасве упорности руку српске жене. Изложени експонати ћилими, серџаде, чаршафи, столњаци, чарапе , прслуци, дрвени кухињски предмети за покућство презентовали су на прави начин, део богате и емотивно чуване породичне ризнице наше. Са поштовањем сећање на: тежак и мукотрпан рад, на надареност и креативност, осећај за складност и композицију боје. Ризница животног искуства злата вредног, стварана на падинама Црнокосе, Маљена, Јелове горе.

Оно што нас посебно радује то је већа заинтересованост и присутност спортским играма које су сваки пут на чобанским данима саставни део редовног програма.

Наиме, у суботњем делу програма одржане су дечије спортске игре где смо посебан акценат дали проширењу, увођењем нових игара попут игара без граница уз помоћ учитељског кадра, које ћемо још употпунити наредних манифестација. Након завршетка дечијих спортских игара, у поподневним сатима на Брдо Град пристигло је преко 220 такмичара са џиповима и моторима из Златиборског округа као и из суседне Босне на вожњу „Брзинца“ чији су организатори били Милан Јовановић „Чоколадни“ и Бране Миловић.

Незаборавни ревијални наступ нашег КУД-а „Максим Марковић“ је такође привукао велику пажњу и у суботу (пред концерт Дејана Петровић Биг Бенд) као и у недељу за време главног програма на централној бини.

Посетиоци 43. „Чобанских дана“ уживали су у концерту Дејана Петровић Биг Бенда.

Познати трубачки састав приредио је публици сјајан музички доживљај. На репертоару је била српска традиционална музика, ауторска музика бенда и обраде интернационалних нумера. Интерпретација Дејана Петровића и оркестра веома је аутентична, захваљујући споју инструмената који га чине.

Власник титуле Прва труба света загрејао је публику својим “Вртлогом” и ужичким колом , уз које су заиграли многи посетиоци манифестације.

**НЕДЕЉА, 28. ЈУЛ 2024. ГОДИНЕ**

Трећи дан манифестације започео је Спортским чобанским играма, које су имале доста такмичара обзиром да су за све дисциплине предвиђене прикладне новчане награде.

Традиционална обележја ове манифестације су такмичења у тзв. чобанским дисциплинама: бацање камена с` рамена, надвлачење клипка, надвлачење конопца, скок у даљ и скок у вис. Сви такмичари су примљени, смештени и послужени у шатору поред главне бине. Имали су прилику да се уз добродошлицу организатора окупе уз освежавајуће пиће и ручак, да изврше техничку пробу и припреме за свечани дефиле који је започео у 15.30 часова.

По својој природи најлепши део манифестације који је за учеснике Смотре „Старо Певање у Срба“ обавезујући, назначен у радној сатници и као такав наведен у званичном програму манифестације. Са друге, уметничке стране Дефиле је и ревија народних ношњи који својим импресивним садржајем највише доприноси свечарској атмосфери. Дефиле је пратио трубачки оркестар „Јована Филиповића“ из Сече Реке.

На самом почетку програма који је водио др Александар Пајовић, учеснике, сабораше, госте и бројну присутну публику обраћањем поздравила је председница Скупштине општине Косјерић, Татјана Коковић.

Смотра „“Старо певање у Срба“ је централни садржај манифестације, за који важи велико интересовање, било да се ради о певачким групама или културно уметничким друштвима. Смотра има такмичарски карактер, са јасно профилисаним пропозицијама. Покрива златиборски округ и у том смисли она је репрезентативна. На овогодишњој Смотри наступиле су певачке групе општина :

АРИЉЕ: КУД „ПРВО ЗРНО СУНЦОКРЕТА“ Ариље;

УЖИЦЕ: ПГ „Кадињача“ Буар; ПГ „Делије са Поникава“ Биоска., ПГ „Српски божур“ Рибашевина, ПГ„Луновачка моба“ Луново село, ПГ „Ужичке лоле“Ужице, ПГ „Клуб три“ Ужице

ЧАЈЕТИНА: ПГ „Распевни Златибор“ Чајетина и Удружење за неговање народне традиције „Златибор“ Чајетина

СЕВОЈНО: ПГ „Завичај“ Злакуса , ПГ „Бећари“ Севојно, ПГ „Славуј“ Севојно

БАЈИНА БАШТА: ПГ „Сложна браћа“ Рогачица, КУД „Звуци Кадињаче“ Заглавак, ПГ „Соколови“ Костојевићи; ПГ „Јакљанке“ Јакаљ и ПГ „Соко“ Костојевићи

НОВА ВАРОШ: Друштво за неговање традиционалног певања „Извика“

ПОЖЕГА: КУД „Распевани Пожежани“ Пожега, КУД „Момчило Тешић“ Пожега, ПГ „Књегиња Љубица“ Пријановићи и ПГ „Такиша“ Рупељево

КОСЈЕРИЋ: ПГ КУД „Дукат“ Косјерић

Надметање за најбољу песму „Старог певања у Срба“ по Правилнику Смотре одржава се у две категорије и то: Певање из вика у коме се такмиче мушки и женски дуети и категорији Певање на басу којој наступају женске и мушке певачке групе.

По оцени стручног жирија у саставу:

Мирјана Дробац – етномузиколог музичке продукције Радио телевизије Србије , Илија Павловић – етномузиколог, музички уредник Радио телевизије Србије, Горан Лекић - професор музичке културе из Косјерића учесници овогодишње Смотре су полазећи од општих услова као што су избор песме, начин извођења, интонативна прецизност и аутентичност певања, показали су висок степен квалитета.

ИЗБОР: „ НАЈЛЕПША ЧОБАНИЦА“ и „ЧОБАНСКИ ПАР“

У овогодишњем избору за „Најлепшу чобаницу“ пријављено је седам кандидаткиња. Ревија „природне“ лепоте у традиционалној ношњи, учесница старијих од 16 година. Ленту „Најлепша чобаница 2024.“понела је Теодора Николић из Косјерића. „Прва пратиља“ је Ана Арнаутовић из Бјелоперице, а „Друга пратиља“, је Тијана Петровић из Брајковића. Титулу „Чобански пар 2024“ понели су Тијана Петровић и Виктор Јаковљевић.

Најмлађи учесници овогодишег Сабора народног стваралаштва били су „ЧОБАНСКИ ДРУГАРИ“: Маргита Пауновић, Анастасија Павловић, Виктор Јањић и Лазар Јовановић. Својим ревијалним наступом, костимирани у народну ношњу,“Чобански другари“ чувари традиције, народног духа и обичаја уз велику пажњу публике, поздрављени су бурним аплаузом.

У завршном делу програма наступио је Фолклорни ансамбл „Клуба три Ужице“ уз вођство Милунке Шмакић, састављен од чланова најстарије генерације у оквиру хуманитарне организације „Клуб три“ Ужице .

Проглашењем победника,и уручењем награда уз музичку пратњу трубачког оркестра Јована Филиповића и Мини концерт „Велико чобанско коло“ завршио се званични недељни програмски део.

Око 320 учесника наступило је у овом делу програма Сабора изворног народног стваралаштва, примерено месту реализације – сценски прецизно и режијски заокружено.

Морамо поменути и „Златне руке“, део манифестације у коме се домаћице такмиче у припремању чобанског колача и слатке зимнице. Награду за најбољи чобански колач освојило је УПО ИНВАЛИДА из Пожеге, док је победник у спремању слатке зимнице Душан Ковачевић.

Настављено је успешно такмичење у кувању ловачког гулаша у организацији Ловачког удружења Косјерић са великим бројем пријављених екипа (25). Прво место у припремању ловачког гулаша припало је екипи „ЕСАБ“ Косјерић, друго место освојила је екипа „СИЈАЊЕ“ Маковиште док је треће место освојила екипа „ЕТНО КУЋА“ Лучани.

**II ФИНАНСИЈСКИ ИЗВЕШТАЈ**

|  |  |
| --- | --- |
| **ИЗВОРИ СРЕДСТАВА – донације новчане** | |
| **Ред.бр.** | **Назив** | **Датум** | **Извор** | **Износ** |
| 1. | Titan Cementara Kosjerić | 09.08.2024. | донација | 250.000,00 |
| 2. | Metalfer d.o.o. Sremska Mitrovica | 12.07.2024. | донација | 100.000,00 |
| 3. | Sofronijević D.O.O. | 15.07.2024. | донација | 100.000,00 |
| 4. | Destilrija Zarić D.O.O. | 16.07.2024. | донација | 50.000,00 |
| 5. | Armakos gradnja Kosjerić | 19.07.2024. | донација | 20.000,00 |
| 6. | Krčevinac D.O.O. | 16.07.2024. | донација | 15.000,00 |
| 7. | PZR Dušan Krčevinac | 16.07.2024. | донација | 10.000,00 |
| 8. | Агромилвес Панчево | 12.07.2024. | донација | 15.000,00 |
| 9. | MD Wagen Kosjerić | 22.07.2024. | донација | 25.000,00 |
| 10. | Александар Савић ПР ТЗГР | 24.07.2024. | донација | 25.000,00 |
| 11. | Aramaks d.o.o. Kosjerić | 18.07.2024. | донација | 12.000,00 |
| 12. | ПЗР Штуловић Раде | 22.07.2024. | донација | 15.000,00 |
| 13. | Благоје Павловић ГЗТР | 23.07.2024. | донација | 20.000,00 |
| 14. | Јовић Транспорт д.о.о. | 26.07.2024. | донација | 10.000,00 |
| 15. | Дунав Осигурање | 04.09.2024. | донација | 30.000,00 |
| 16. | Kepo D.O.O. | 22.07.2024. | донација | 60.000,00 |
| 17. | Елкок а.д. | 22.07.2024. | донација | 30.000,00 |
| 18. | Миловић комерц | 25.07.2024. | донација | 20.000,00 |
| 19. | Босфилтер | 26.07.2024. | донација | 20.000,00 |
| **УКУПНО:** | | |  | **827.000,00** |

|  |  |  |  |
| --- | --- | --- | --- |
| **Донације - Робне** | | **Врста робе** | **Количина** |
| 1. | СТР Фонтана | Вода за пиће 0,5л | 300 флафица |
| 2. | Еуропром Ваљево | Мешовита роба | У вредности од 15.000,00 динара |

|  |  |  |
| --- | --- | --- |
| 1. | Министарство туризма и омладине: | 500.000,00 |
| 2. | Буџет: | 3.797.893,92 |
| 3. | Закуп: | 284.500,00 |
| 4. | Донације: | 827.000,00 |
| **УКУПНО:** | | **5.409.393,92** |

**УТРОШАК СРЕДСТАВА**

|  |  |  |  |
| --- | --- | --- | --- |
| Ред.бр. | Назив | Износ | Напомена |
| 1. | "Фрула" Ужице | 991.100,00 | трошкови агенције |
| 2. | ММ 031 MUSIC Ужице | 1.288.219,00 | Концерт Биг бенд - Дејан Петровић |
| 3. | „Сребрна Планета“ Ваљево | 150.000,00 | Рок концерт |
| 4. | „Жекс је соунд“ Ваљево | 600.000,00 | Бина и Видео бим (3 дана) |
| 5. | „Декаполит“ Ваљево | 208.000,00 | Обезбеђење |
| 6. | СУТЗР "ЛМ" КОД Аца Попа, Чачак | 1.073.500,00 | Исхрана учесника и свечани ручак за званице са ПДВ-ом |
| 7. | „Нови- М-Принт“ Милићево Село | 387.140,00 | Рекламно -пропагандни материјал (мајице, плакате, флајери, захвалнице, дипломе, блочићи, оловке, фасцикле, бонови, сувенири и ленте) |
| 8. | СТР "Сунцокрет" | 111.068,00 | Освежење за учеснике (кафа, пиће, вода и слично...) |
| 9. | Иванка Јоксимовић Косјерић | 40.000,00 | Смештај гостију из Косјера |
| 10. | Хотел Олимпик Косјерић | 7.416,00 | резервација ноћења |
| 11 | Бобан Матијевић Косјерић | 13.500,00 | Ноћење дежурних радника из Ваљева (Бина) |
| 12. | "Пантовић превоз" Косјерић | 29.700,00 | Превоз учесника Дукат, Максим Марковић и Треће доба |
| 13. | РЕЦ МЕДИЈА УЖИЦЕ | 70.000,00 | Услуге снимања манифестације и припрема материјала за видео бим |
| 14. | Графичар Ужице | 157.200,00 | Пропагандни материјал |
| 15. | „Перишић Драгана“ Косјерић | 75.000,00 | Изнајмљивање шатора за учеснике |
| 16. | Царство укуса код Паја, Косјерић | 65.000,00 | Изнајмљивање шатора за ловце |
| 17. | Мис Јовановић Аранђеловац | 15.090,00 | Пехари за Џипијаду |
| 18. | Лепа Миловановић, Косјерић | 38.500,00 | Цвеће за бину и за чобанице |
| 19. | Јовић Транспорт Косјерић | 6.974,00 | Потрошни материјал |
| 20. | ППУ Бајина Башта | 36.000,00 | Атест за испитивање струје |
| 21. | ТВ Мелос доо Краљево | 24.000,00 | Реклама |
| 22. | Петрол Косјерић | 21.986,92 | Гориво |
| **УКУПНО:** | | **5.409.393,92** |  |

|  |  |  |
| --- | --- | --- |
| **ТРОШКОВИ АГЕНЦИЈЕ "Фрула" Ужице** | | |
|  | | |
|  |  |  |
|  |  |  |
| **Ред.бр.** | **Назив** | **Износ** |
| 1. | Старо певање у Срба | 208.000,00 |
| 2. | Најлепша чобаница и чобански пар | 28.000,00 |
| 3. | Изложба "Вредне руке" | 75.000,00 |
| 4. | Трошкови водитеља | 70.000,00 |
| 5. | Трошкови трубача недеља | 50.000,00 |
| 6. | Изложба "Златне руке" | 35.000,00 |
| 7. | Чобанске спортске игре | 135.000,00 |
| 8. | Дечје спортске игре | 40.000,00 |
| 9. | Награде за ловачки гулаш | 60.000,00 |
| 10. | Трошкови помоћника и редарске службе ( помоћници 104.000 дин, редари 96.000 din.) | 200.000,00 |
| 11. | Трошкови агенције 10% | 90.100,00 |
| **Укупно:** | | **991.100,00** |

**III ЗАКЉУЧАК**

Покровитељи овогодишњих Чобанских дана били су Министарство туризма и омладине и Општина Косјерић.

Потрудили смо се да поред редовног традиционалног програма такмичарског дела и наступа певачких група, спортских чобанских игара, дечијих спортских игара и централног дела избора најлепше чобанице и чобанског пара, исти употпунимо са пратећим ревијалним и забавним садржајем.

Уобичајена присутност и извештавање медија ТВ Прва, ТВ5 Ужице, Мелос Краљево, као и стална присутност локалног радија 106.

За ове припреме уложили смо пуно труда и рада, новца итд, обзиром да се ради о локацији око 9км удаљености од вароши и 1000м надморске висине.

Сви ресурси Општинске управе Косјерић, Туристичке организације Косјерић, Народне библиотеке „Сретен Марић“ Косјерић и Комуналног јавног предузећа „Елан“, су функционисали беспрекорно и уз изузетно лепо време сва три дана било је преко 15.000 посетилаца из свих крајева Србије као и наши стални гости и пријатељи из Косијера (Црна Гора).

Рад свих служби се може мерити и ценити по томе што није било ниједног екцеса нити ремећења јавног реда и мира као ниједног саобраћајног удеса и сл.

Ова манифестација 43. „Чобански дани“ створила нам је обавезу и циљ да у наредним годинама својим промотивним активностима широј јавности представимо све потенцијале нетакнуте природе нашег краја, да програм употпунимо новим садржајима како би сви гости, туристи, спортисти понели лепе утиске и доживљаје као и ове године.

|  |
| --- |
| **Председник организационог одбора,**  **Жарко Ђокић** |
|  |