ОПШТИНА КОСЈЕРИЋ

**ИНФОРМАЦИЈА О СТЕПЕНУ УСКЛАЂЕНОСТИ ПЛАНИРАНИХ И РЕАЛИЗОВАНИХ АКТИВНОСТИ ИЗ ПРОГРАМА ПОСЛОВАЊА ЈАВНИХ ПРЕДУЗЕЋА, ДРУШТАВА КАПИТАЛА И ДРУГИХ ОБЛИКА ОРГАНИЗОВАЊА НА КОЈА СЕ ПРИМЕЊУЈЕ ЗАКОН О ЈАВНИМ ПРЕДУЗЕЋИМА А ЧИЈИ ЈЕ ОСНИВАЧ**

**ОПШТИНА КОСЈЕРИЋ\_\_\_**

**За период од 01.01.2024. до 30.09.2024.**

Косјерић, децембар 2024. године

**УВОД**

Правни основ за израду Информације о степену усклађености планираних и реализованих активности из програма пословања јавних предузећа чији је оснивач општина Косјерић за период од 01.01.2024. до 30.09.2024. године (у даљем тексту: Информација) је члан 64. став 2. Закона о јавним предузећима (''Службени гласник Републике Србије'', бр. 15/16) измене и допуне Закона о локалној самоуправи. На основу тромесечних извештаја о реализацији годишњег односно трогодишњег програма пословања јавних предузећа, надлежни орган јединице локалне самоуправе сачињава и доставља министарству информацију о степену усклађености планираних и реализованих активности. Чланом 46. Закона о локалној самоуправи („Службени гласник РС“, бр. 129/2007, 83/2014 - др. Закон, 101/2016 - др. Закон, 47/2018 и 111/2021 – др. Закон) је прописано да Општинско веће подноси тромесечни извештај о раду јавних предузећа скупштини општине, ради даљег извештавања у складу са законом којим се уређује правни положај јавних предузећа - Закона о јавним предузећима (''Службени гласник Републике Србије'', бр. 15/2016 и 88/2019).

Информација је сачињена на основу достављених извештајa Општинској управи Косјерић –Одељењу за привреду, ЛЕР, буџет и финансије о реализацији Годишњег програма пословања, од стране јавних предузећа, уз пропратно писмо и акт надлежног органа о усвајању извештаја за период од 01.01.2024. до 30.09.2024. године, у складу са чланом 63. Закона о јавним предузећима, (''Службени гласник Републике Србије'', бр. 15/2016 и 88/2019).

**I ОСНОВНИ ПОДАЦИ О ЈЕДИНИЦИ ЛОКАЛНЕ САМОУПРАВЕ**

Назив јединице локалне самоуправе:ОПШТИНА КОСЈЕРИЋ

Контакт подаци: Олге Грбић 10, Косјерић

ПИБ:101090852

Матични број:07357826

Шифра делатности:8411

**II СПИСАК ПРЕДУЗЕЋА ЧИЈИ ЈЕ ОСНИВАЧ ЈЕДИНИЦA ЛОКАЛНЕ САМОУПРАВЕ:**

*1. КОМУНАЛНО ЈАВНО ПРЕДУЗЕЋЕ „ЕЛАН“ КОСЈЕРИЋ*

*2. ЈАВНО КОМУНАЛНО ПРЕДУЗЕЋЕ „ГРАДСКА ТОПЛАНА“ КОСЈЕРИЋ*

*3. ЈКП РЕГИОНЛАНИ ЦЕНТАР ЗА УПРАВЉАЊЕ ОТПАДОМ „ДУБОКО“ УЖИЦЕ*

*4. ЈКП РЕГИОНАЛНИ ЦЕНТАР ЗА ВОДНЕ УСЛУГЕ „СКРАПЕЖ ВОДЕ“ ПОЖЕГА*

**III ОБРАЗЛОЖЕЊЕ ОДСТУПАЊА ОД ПЛАНИРАНИХ ПОСЛОВНИХ ПОКАЗАТЕЉА - ПРИКАЗ ПО ПРЕДУЗЕЋИМА**

***1. НАЗИВ ПРЕДУЗЕЋА: КОМУНАЛНО ЈАВНО ПРЕДУЗЕЋЕ„ЕЛАН“ КОСЈЕРИЋ***

Седиште: Николе Тесле бр.1, Косјерић

Претежна делатност: 3600 – Сакупљање, пречишћавање и дистрибуција воде

Матични број: 07110111

ПИБ: 101088191

Надлежно министарство: Министарство привреде РС

Делатности јавног предузећа/друштва капитала су: Претежна делатност КЈП „Елан“ је:

* 3600 Сакупљање, пречишћавање и дистрибуција воде.

Осим наведене претежне делатности, Јавно предузеће „Елан“ се бави и другим делатностима, као што су:

* 3811 Сакупљање отпада који није опасан
* Одржавање чистоће у граду и насељеним местима у Општини, уређење и одржавање паркова, зелених и рекреационих површина,
* Одржавање улица, путева и других јавних површина у граду и другим насељеним местима,
* Пречишћавање и одвођење атмосферских и отпадних вода,
* 9603 Погребне и сродне делатности (уређење и одржавање гробља),
* 4311 Рушење објеката,
* 4120 Изградња стамбених и нестамбених зграда,
* 4291 Изградња хидротехничких објеката,
* 4322 Постављање водоводних, канализационих, грејних и климатизационих система,
* 4329 Остали инсталациони радови у грађевинарству,
* 4781 Трговина на мало храном, пићима и дуванским производима на тезгама и пијацама,
* 4782 Трговина на мало текстилом, одећом и обућом на тезгама и пијацама (одржавање пијаца: зелене, робне и сточне, и пружање услуга на њима),
* 4941 Друмски превоз терета,
* 5221 Услужне делатности у копненом саобраћају,
* 7732 Изнајмљивање и лизинг машина и опреме за грађевинарство,
* 8230 Организовање састанака и сајмова,
* 8110 Услуге одржавања објеката

Надзорни одбор КЈП „Елан“ је дана 30.11.2023. године усвојио Програм пословања a Скупштина општине Косјерић је дана 28.12.2023. године донела Закључак број 06-33/2023 којим је дата Сагласност на Програм пословања КЈП „Елан“ за 2024. годину.

**II ОБРАЗЛОЖЕЊЕ ПОСЛОВАЊА**

Водоснабдевање је било уредно и квалитет воде је био добар. Услед великог броја кварова као и губитака воде на ППВ-у и у градској мрежи, пумпа на водозахвату Деспотовићи радила је од 4 часа до 20 часова дневно, посебно у периоду високих температура и пада дотока са примарног водозахвата Таорска врела са 32 л/с на 23,5 л/с у септембру месецу. Све ово довело је до значајног повећања трошкова електричне енергије, па је предузеће, по Закону о енергетској ефикасности и рационалној потрошњи електричне енергије и Уредби о обвезницима система енергетског менаџмента, морало да ангажује Енергетског менаџера и обезбеди програм за уношење података у ИСЕМ систем, што ће у будућем периоду довести до раста трошкова услуга.

Количина захваћене воде је већа од планиране из разлога што су велики губици у мрежи и на самом постројењу за прераду воде.

Проблем одвожења отпада јавио се након пожара на регионалној депонији Дубоко, који се десио 4. маја од када комунални отпад није одвожен на регионалну депонију, већ је привремено одлаган на депонију у Тубићима уз усмени договор са Оснивачем. Количине отпада нису могле бити мерене па је податак о 3% селектованог отпада претпоставка.

**III ОБРАЗЛОЖЕЊЕ ОБРАЗАЦА**

1. **БИЛАНС УСПЕХА**

За период од 01.01. до 30.09.2024. године предузеће је планирало добит у износу од 352.367 динара. Остварена је добит од 2.845.550 динара. Укупно остварени приходи су за 3% нижи од планираних и расходи су за 7% нижи од планираних.

На радној јединици водовод и канализација остварен је приход за 1% виши од планираног. Радна јединица изношење смећа је остварила приход мањи од плана за 12%. Разлог је што отпад није одвожен у Дубоко о чему је већ детаљније појашњено у претходном поглављу. Приход на радној јединици Јавна чистоћа је виши од планираног за 32 услед појачаног чишћења по налогу оснивача. Приход од одржавања спортских објеката је на нивоу планираног. Приход од пијачних услуга је виши за 2% од планираног. Приход од погребних услуга је виши за 3% од планираног. Приход од зимског одржавања је нижи за 28% услед мање падавина у фебруару и марту. Приход остварен на одржавању општинских путева и грађевинским радовима за 16% нижи од планираног. Остали пословни приходи су 44% нижи од планираних.

Укупни трошкови материјала су за 9% нижи од планираних. Из категорије материјала веће одступање од планираног је при утрошку електричне енергије која је виша за 51%. Сви остали трошкови из ове категорије су или на нивоу планираних или значајно нижи.

Трошкови зарада, накнада зарада и остали лични расходи нижи су за 8% од планираних.

Трошкови производних услуга су 20% нижи од планираних. Код ове категорије трошкова веће одступање је на трошковима осталих услуга које су 58% веће од планираног износа. Услед нових законских прописа везано за праћење утрошка воде код корисника јавних средстава и слање података у Информациони систем Министарству Рударства и енергетике, набављен је нови софтверски сегмент.

Укупни нематеријални трошкови су на нивоу планираних. Више је утрошено на позицији осигурање имовине и лица, чланаринама и нематеријалним трошковима.

Трошкови амортизације су виши од планираних за 1%.

Остали расходи су виши од планираних за 91%. На овој позицији је значајно учешће спорних потраживања на конту 585 које износи укупно 1.485.340,65 динара.

1. **БИЛАНС СТАЊА**

Укупна актива и пасива су на нивоу планираних вредности.

На АОП 032 Материјал, резервни делови, алат и ситан инвентар позиција је мања за 61% из разлога што није извршена набавка водоводног инсталационог материјала и водомера.

На АОП 057 Готовина и готовински еквиваленти је виша 2,14 пута. Један од разлога је што нису реализоване планиране инвестиције.

На АОП 0410 Нераспоређени добитак текуће године, позиција је виша 8,13 пута из разлога што је предузеће планирало да ће пословати са добитком од 352.367 динара а остварена је добит од 2.845.550 динара.

На АОП 0445 Обавезе према добављачима у земљи су више 4,3 пута али обавезе нису доспеле, тј. не постоји кашњење по РИНО.

Предузеће је успевало да редовно измирује своје обавезе према добављачима, обавезе по основу ПДВ-а и зараде запосленима.

**3. ИЗВЕШТАЈ О ТОКОВИМА ГОТОВИНЕ**

Готовина на крају обрачунског периода је 214% виша од планиране.

Укупан прилив је нижи од планираног за 6% а укупан одлив је нижи за 5%.

**4. ТРОШКОВИ ЗАПОСЛЕНИХ**

Трошкови зарада, накнада зарада и остали лични расходи су нижи за 8% од планираних. Трошкови зарада су нижи за 9% из разлога што је број запослених мањи од планираног броја за три до пет радника у неким месецима.

Накнаде физичким лицима по основу осталих уговора су исплаћене у износу који је на нивоу планираног. На овој позицији је планирано ангажовање лица са лиценцом за потребе прибављања Лиценце за обављање послова снабдевања водом за пиће системом јавног водовода, сакупљања и одвођења отпадних вода системом јавне канализације, старање о функционисању водних објеката и система, праћење стања водних објеката. Трошкови за рад надзорног одбора су такође на нивоу планираног.

Трошкови дневница су 53% нижи од планираних.

Трошкови за превоз запослених су нижи за 24% из разога што је мање запослених радника и што један број запослених није радио по основу коришћења одмора, боловања и државних празника.

Позиција помоћ радницима и члановима њихових породица је нижа за 8% од планираног износа. Извршена је исплата помоћи свим радницима, у износу од по 41.800 динара, ради ублажавања неповољног материјалног положаја у складу са Посебним, колективним уговором за јавна предузећа у комуналној делатности на територији Републике Србије и помоћ у случају смрти члана уже породице за три запослена.

**5. ДИНАМИКА ЗАПОСЛЕНИХ**

Број радника на дан 31.12.2023. године 34 запослена у сталном радном односу и 4 запослена у радном односу на одређено време (укупно 38 запослених).

У првом кварталу је један запослени отишао у старосну пензију а једном запосленом је истекао рок важења уговора о раду.

У другом кварталу, су због попуне упражњених радних места, у радни однос на одређено време примљена два радника.

У трећем кварталу је због повећаног обима посла и дугог одсуства неколико запослених по основу боловања, у радни однос на одређено време примљен један радник.

На дан 30.09.2024. године број запослених је 34 запослена у сталном радном односу и пет запослених у радном односу на одређено време (укупно 39 запослених).

**6. РАСПОН ПЛАНИРАНИХ И ИСПЛАЋЕНИХ ЗАРАДА**

Код пословодства (зарада директора) реализована маса за зараде је у оквиру планиране.

Највиша појединачна зарада из категорије запослених без пословодства је за 11,92% виша од планираног износа услед ангажовања једног запосленог са прековременим радом.

**7. СУБВЕНЦИЈЕ И ОСТАЛИ ПРИХОДИ ИЗ БУЏЕТА**

КЈП „Елан“ не користи субвенције из буџета.

Са оснивачем су склопљени уговори за следеће делатности: Одржавање комуналне хигијене, Одржавање спортских објеката, Зимско одржавање, Превоз отпада сакупљеног на територији општине Косјерић на регионалну депонију Дубоко и остали грађевински радови по налогу оснивача (одржавање општинских путева у смислу насипања путева, чишћења канала, тарупирање и сл.)

Приход који је остварен из уговора са оснивачем је нижи за 4% тј за 1.203.986 динара.

**8. СРЕДСТВА ЗА ПОСЕБНЕ НАМЕНЕ**

Од средстава за посебне намене у периоду од 01.01. до 30.09. 2024. године утрошено је:

За донације 71.600 динара. Асоцијацији за развој и подршку Моје право исплаћена су средства као вид финансијске помоћи у набавци пакетића за децу са Космета у износу од 50.000 динара и Друштву за церебралну парализу износ од 21.600 динара као помоћ у плаћању интернета и телефонских услуга. Исплаћени износ је за 28% нижи од планираног.

За репрезентацију је утрошено 20.587 динара што је 63% мање од планираног износа.

У истом периоду није било исплата за хуманитарне и спортске активности, док је за рекламу и пропаганду утрошено 28.000 динара што је 53% мање од планираног износа.

**9. КРЕДИТНА ЗАДУЖЕНОСТ**

Предузеће је кредитно задужено по основу отплате новонабављене грађевинске машине Скип. Са банком Поштанска штедионица је склопљен уговор о кредиту на износ од 7 милиона динара. Рок отплате је 60 месеци. Датум доспећа прве рате је 08.05.2021. године а последње 08.04.2026. године. Месечни ануитети за отплату главнице износе 116.666,67 динара.

Предузеће је у периоду од 01.01. до 30.09.2024. године редовно месечно измиривало обавезе по кредитима.

За период од 01.01. до 30.09.2024. године за отплату кредита плаћено је 1.194.251,81 динара (1.050.000,03 динара главница и 144.251,78 динара камата).

**10. ИЗВЕШТАЈ О ИНВЕСТИЦИЈАМА**

У периоду од 01.01. до 30.09.2024. извршена је набавка 2 ласерска штампача чија је вредност 24.500 динара.

Отплаћена је новонабављена чистилица. Висина месечних рата је 541.000 динара. За шест месеци плаћено је укупно 3.246.000 динара

Остале планиране инвестиције нису реализоване.

**11. ПОТРАЖИВАЊА, ОБАВЕЗЕ И СУДСКИ СПОРОВИ**

Укупан износ потраживања на дан 30.09.2024. године износи 49.148.787 динара а укупне обавезе износе 10.576.103 динара.

Предузеће је имало један судски спор где је предузеће страна која тужи добављача који је примио аванс а није испоручио уговорене контејнере. Вредност спора је 420.000 динара. Спор није окончан.

**IV ЗАКЉУЧНА РАЗМАТРАЊА И НАПОМЕНЕ**

Посматрани период карактерише велика ангажованост на отклањању кварова у циљу смањења трошкова електричне енергије и мањег рада пумпе на изворишту Деспотовићи.

Појачане су активности на наплати потраживања. Достављене су опомене грађанима за услуге одржавања гробних места што је имало ефекта у наплати. Сачињена је листа правних лица којима су достављене опомене, и велики део њих је извршио плаћање. За оне који се нису одазвали нашим упозорењима следиће утужење.

Након достављања опомена значајан број грађана је склопио споразум о отплати дуга на неколико месечних рата.

Уведене су нове процедуре за спровођење поступака набавки добара и услуга који не подлежу Закону о јавним набавкама.

***2. НАЗИВ ПРЕДУЗЕЋА: ЈАВНО КОМУНАЛНО ПРЕДУЗЕЋЕ „ГРАДСКА ТОПЛАНА“ КОСЈЕРИЋ***

**I ОСНОВНИ СТАТУСНИ ПОДАЦИ**

**Пословно име:** Јавно комунално предузеће „Градска топлана“ Косјерић

**Седиште:** Косјерић, Олге Грбић 5/II

**Претежна делатност:** 3530 Производња паре и климатизација

**Матични број:**17496255

**ПИБ:**102838788

**Надлежно министарство:** Министарство рударства и енергетике

Делатности јавног предузећа су:

* 3530 Производња паре и климатизација
* 3522 Дистрибуција гасовитих горива гасоводом

Годишњи програм пословања:

Годишњи Програм пословања ЈКП „Градска топлана“ Косјерић за 2024. годину усвојен на седници Скупштине општине Косјерић одржане дана 28.12.2023. године и заведен под бројем 06-33/2023 од 28.12.2023. године (у наставку: Програм пословања за 2024).

**II ОБРАЗЛОЖЕЊЕ ПОСЛОВАЊА**

У периоду од 01.01. – 30.09.2024. године је у потпуности испуњена обавеза производње, дистрибуције и снабдевања свих купаца топлотном енергијом.

Није било хаварија на дистрибутивном систему, као ни у котларници.

У извештајном периоду, Предузеће је остварило пословни губитак у износу од 877.000 динара.

Разлог за остварени губитак уместо добити која је планиран Програмом пословања за 2024. годину јесте тај што друга транша донације ТИТАН ЦЕМЕНТАРЕ КОСЈЕРИЋ у износу од 15 милиона динара, која је планирана и реализована у првом кварталу, није директан приход, већ приход од условњене донације која се у пословним књигама не исказује као директан приход, већ касније као приход кроз амортизацију основих средстава која су тим донираним средствима набављена и дата у употребу Топлани.па је из тог разлога остварен другачији пословни резултат од планираног. Приход по основу ове донације обрачунава се кроз амортизацију.

**III ОБРАЗЛОЖЕЊЕ ОБРАЗАЦА**

**1. БИЛАНС УСПЕХА**

Већина позиција у билансу успеха су на нивоу остварења у претходној години и плана за други квартал ове године.

Остале позиције су на нивоу планираних, односно остварених у претходној години.

**2. БИЛАНС СТАЊА**

Све позиције Биланса стања су у складу са планираним или уз незнатна одступања.

**3. ИЗВЕШТАЈ О ТОКОВИМА ГОТОВИНЕ**

Већина позиција у токовима готовине из пословних активности су у складу са планираним и оствареним у истом периду претходне године.

**4. ТРОШКОВИ ЗАПОСЛЕНИХ**

Сви трошкови запослених су нижи од планираних и на нивоу су остварења из претходног периода.

**5. ДИНАМИКА ЗАПОСЛЕНИХ**

На крају периода укупан број запослених је 8 радника, 7 радника на неодређено и 1 радник на одређено време.

**6. РАСПОН ПЛАНИРАНИХ И ИСПЛАЋЕНИХ ЗАРАДА**

У посматраном периоду најнижа исплаћена нето зарада је 70.439 динара, док је највиша исплаћена зарада за радно место директора предузећа и износи 120.834 динара. У односу на планиране зараде у извештајном периоду исте су ниже, а ниже су и у односу на просечне зараде у Републици Србији.

**7. СУБВЕНЦИЈЕ И ОСТАЛИ ПРИХОДИ ИЗ БУЏЕТА**

Субвенције и остали приходи из буџета нису планирани Програмом пословања за 2024. годину, али је оснивач пребацио 500.000 динара. Средства су утрошена за плаћанје дуга према добављачу СРБИЈАГАС.

**8. СРЕДСТВА ЗА ПОСЕБНЕ НАМЕНЕ**

Средства за посебне намене нису ни планиране Програмом пословања за 2024. годину, па није било ни утрошка истих.

**9. КРЕДИТНА ЗАДУЖЕНОСТ**

Предузеће је у 2023. години добило кредит од Банке Поштанска штедионица у износу од 13.000.000 динара, а кредит је искоришћен за исплату дуга према добављачима мазута „ЕуроМотус“ из Београда у целости и главницу према добављачу „Милетић петрол“ из Параћина.

У трећем кварталу 2024. године враћена је главница дуга у износу од 2.599.999 динара као и припадајућа камата.

**10. ИЗВЕШТАЈ О ИНВЕСТИЦИЈАМА**

У првом 2024. године испоставлјени су привремене ситуације за радове на приклјученју Дома здравлја у Косјерићу у износу 3.127.188 динара од које су плаћене из средстава донације.

У трећем кварталу није било инвестиција у основна средства.

**11. ПОТРАЖИВАЊА, ОБАВЕЗЕ И СУДСКИ СПОРОВИ**

На крају овог извештајног периода укупна потраживања Предузећа су 7.847.998 динара. Укупне обавезе су 25.289.188 динара што је значајно мање у односу на први квартал.

Иако значајно смањене у односу на претходни период, обавезе су и даље високе, па је неопходно да се у сарадњи са Надзорним одбором и Оснивачем детаљније размотре могућности за смањење преосталих дуговања која се у највећој мери односе на дуг према Републичкој дирекцији за робне резерве на име позајмљеног мазута из ранијих година.

**IV ЗАКЉУЧНА РАЗМАТРАЊА И НАПОМЕНЕ**

Пословање предузећа у посматраном периоду је на нивоу пословања оствареног у истом периоду прошле године. Према Програму пословања за 2024. годину и даље остају основни проблеми у функционисању, а то су застарела потраживања и неизмирене обавезе за мазут из претходних грејних сезона када је мазут коришћен за производњу топлотне енергије и то према Републичкој дирекцији за робне резерве (РДРР). Износ камате који Предузеће плаћа на име позајмљеног мазута износи готово 120.000 динара месечно, односно готово 1,4 милиона динара годишње. Како су количине које су позајмљене од РДРР око 200 тона, што је заиста мала количина са аспекта Дирекције, постоји могућност да Влада Републике Србије „опрости“ ову количину уз услов плаћене камате, али за то је потребно да се ангажује и Оснивач.

Трећи квартал карактеристичан је по томе што нема производње топлотне енергије, па самим тим нема ни значајнијих активности.

Почетком септембра, као и сваке године, започета је ремонтна сезона, односно припрема за нову грејну сезону. Ове године смо наставили праксу замене старих циркулационих пумпи у подстаницама, како корекривно, тако и превентивно и то у подстаницама: „Карађорђева 48“, „Општина“ и „Ауто делови“, а све према финансијским могућностима. На овај начин, за четири сезоне смо заменили све циркулационе пумпе по подастаницама и тиме значајно унапредили квалитет грејања и решили доста проблема са грејањем по зградама.

У подстаници „СКД“ рађена је преправка цевовода унутар подстанице, а све у циљу решавања проблема са слабим грејањем у неким деловима стамбених објеката који се снабдевају из ове подстанице.

Трећу годину за редом јавио се проблем са дистрибутером гаса, односно „Србијагасом“, овог пута не због техничких проблема, већ финансијских. Због дуга за гас из претходне сезоне, који је настао из већ познатих разлога (камате РДДР, кредит код БПШ, примене Методологије за одређивање цена топлотне енергије), „Србијагас“ је стопирао пуштање гаса према топлани док се дуг у целости не измири. Уз велику помоћ Оснивача, превасходно финансијску, проблем је након више од 20 дана превазиђен, дуг је измирен, а гас пуштен на коришћење 17.10.2024. године.

***3. НАЗИВ ПРЕДУЗЕЋА: ЈАВНО КОМУНАЛНО ПРЕДУЗЕЋE РЕГИОНАЛНИ ЦЕНТАР ЗА УПРАВЉАЊЕ ОТПАДОМ "ДУБОКО" УЖИЦЕ***

### ОСНОВНИ СТАТУСНИ ПОДАЦИ

Пословно име: ЈКП Регионални центар за управљање отпадом "Дубоко" Ужице

Седиште: Ужице, Дубоко бб

Претежна делатност: 3821 – третман и одлагањe отпада који није опасан

Матични број: 20104279

ПИБ: 104384299

Надлежно министарство: Министарство грађевинарства, саобраћаја и инфраструктуре, Министaрство заштите животне средине, Министарство привреде

### Општине Ужице, Бајина Башта, Пожега, Ариље, Чајетина, Косјерић, Лучани и Ивањица су 13.10.2005. године закључили Уговор 10 број 352-55/2005 о оснивању, изградњи и коришћењу Регионалне санитарне депоније Дубоко, којим су, као оснивачи, регулисали међусобна права и обавезе везане за оснивање, изградњу, финансирање и експлоатацију Регионалне санитарне депоније Дубоко. Дана 24.10.2005. године на основу Анекса 1, наведеном уговору је као оснивач приступила и Општина Чачак.

### На основу оснивачког уговора и одлука скупштина оснивача, а у складу са чланом 6. Уговора 10, основано је Јавно комунално предузеће Регионална санитарна депонија "Дубоко" са седиштем у Ужицу, које је код Агенције за привредне регистре регистровано решењем БД. 99234/2005, дана 01.12.2005. године. Управни одбор је на 62 седници, одржаној 13.09.2012. године, донео Одлуку број 62/9 о промени пословног имена које од тада гласи: Јавно комунално предузеће "Регионални центар за управљање отпадом Дубоко" Ужице што је евидентирано решењем АПР БД 140011/2012 од 05.11.2012. године.

### Основна делатност Предузећа је управљање комуналним отпадом, сходно члану 3., став 1., тачка 4 Закона о комуналним делатностима. Предузеће обавља сакупљање комуналног отпада, његово одвожење, третман и безбедно одлагање, као и селекцију секундарних сировина и одржавање, њихово складиштење и третман.

### Претежна делатност је 38 21 Третман и одлагање отпада који није опасан.

### Предузеће може да обавља и делатности које законом, Оснивачким актом и Статутом нису утврђене као делатности од општег интереса, али под условом да се не доводи у питање стално, континуирано и квалитетно обављање делатности због које је основано. За обављање делатности које нису од општег интереса, предузеће је обавезно да организује посебну књиговодствену евиденцију о резултатима пословања.

### Предузеће делатност обавља у складу са Оснивачким актом и Статутом, Законом о јавним предузећима и законским прописима који регулишу правни статус и делатност за коју је предузеће основано и регистровано.

### Програм пословања ЈКП "Дубоко" Ужице за 2023. годину усвојен је одлуком Надзорног одбора број 34/4 од 29.11.2023. године. Решењем I број 023-192/23 од 28.12.2023. године Скупштина Града Ужица је дала сагласност на Програм пословања ЈКП "Дубоко" Ужице за 2024. годину.

### Због пожара на телу депоније, Град Ужице је одлуком II број 001582607 од 05.05.2024. године прогласио ванредну ситуацију на делу територије града Ужице, МЗ Дубоко која је још на снази. У току ванредне ситуације ЈКП "Дубоко" Ужице прима отпад само са територија Града Ужица.

### Одлуком Надзорног одбора број 42/1 од 20.09.2024. године Момир Миловановић, магистар техничких наука из Ужица, разрешен је дужности директора ЈКП Регионални центар за управљање отпадом "Дубоко" Ужице, закључно са 22.09.2024. године.

### Одлуком Надзорног одбора број 42/2 од 20.09.2024. године Тања Кнежевић, дипломирани хемичар из Севојна, именована је за вршиоца дужности директора ЈКП Регионални центар за управљање отпадом "Дубоко" Ужице, почев од 23.09.2024. године, до именовања директора а најдуже до годину дана, у складу са законом.

### Промена законског заступника ЈКП "Дубоко" Ужице евидентирана је у АПР 2 решењем број 002740858 2024 59005 000 000 300 055 БД 80907/2024 од 30.09.2024. године.

### У току ванредне ситуације одражано је 4 састанка Координационог тела ЈКП "Дубоко" Ужице (градоначелници и председници општина оснивача) којима су присуствовали и чланови Надзорног одбора и 3 одвојене седнице Надзорног одбора ЈКП "Дубоко" Ужице.

### OБРАЗЛОЖЕЊЕ ПОСЛОВАЊА

У Регионални центар за управљање отпадом "Дубоко" Ужице комунални отпад je допреман камионима ЈКП "Дубоко" Ужице из следећих локалних самоуправа: града Чачка и општина Ивањице, Пожеге, Бајине Баште, Лучана и Ариља. Комунални отпад из града Ужица сакупљао је и довозио ЈКП "Биоктош" Ужице, из општине Косјерић ЈКП "Елан" Косјерић, а из општине Чајетина КЈП "Златибор" Чајетина. Од марта 2024. године комунални отпад из Чачка је допремао ЈКП "Комуналац" Чачак сопственим камионима.

У периоду од 13.03. до 21.03.2024. године је гашен први пожар на телу депоније, на простору 4. етаже. У гашењу пожара су учетвовали запослени и механизација ЈКП "Дубоко" Ужице, Ватрогасна јединица из Ужица, ЈКП "Елан" Косјерић са камионом цистерном и три приватна предузећа са својом механизацијом.

Дана 3. маја 2024. године на телу депоније је избио други пожар због чега је Градски штаб за ванредне ситуације прогласио ванредну ситуацију на делу територије града Ужица Одлуком II број 001582607 2024 од 05.05.2024. године, која је још увек на снази. Гашење пожара је трајало 20 дана, али после тога је интензивно вршена санација тела депоније како би се смањио ризик од поновног избијања пожара.

Свакодневно је на гашењу пожара учествовало између 100-120 људи, у три смене. Ангажовано је 19 приватних предузећа, 11 комуналних предузећа и ватрогасне јединице из Ужица и других градова Србије. Од механизације у свакодневном раду била су 83 камиона за превоз земљано-каменог материјала из оближњег каменолома и у кругу депоније, 20 багера за ископ запаљеног отпада, ископ земље и утовар камиона, 5 булдозера и 1 грејдер за изградњу приступних путева, 3 утоваривача, 2 комбиноване машине, 13 цистерни јавних комуналних предузећа, 10 ватрогасних цистерни, 1 платформа са руком од 40 метара и 3 хеликоптера за гашење пожара.

Горива површина је третирана воденим раствором алги (1.000 кг), пенилом и стандардним начином са водом и земљом. Извршено је термовизијско снимање камером које је помогло да се лоцира провери да ли постоји још нека нова жаришта. Укупна површина која је била под пожаром је око четири хектара. У току рада на санацији јавила су се три нова клизишта која су брзо и успешно санирана. За гашење пожара и санацију потрошено је око 7.520 m³ воде, 12.400 тона земље са локације ЈКП "Дубоко" Ужице, 50.229,40 тона допремљене земље, 25.596,06 тона земљано-каменог материјала (јаловина) и око 15 тона пенила за гашење пожара.

За време пожара и за време санације тела депоније од последица пожара у ЈКП "Дубоко" Ужице је приман отпад само из Ужица, па су и параметри количина отпада неупоредиви са параметрима из Програма пословања за 2024. годину.

Количина примљеног отпада у ЈКП "Дубоко" Ужице после девет месеци 2024. године је на нивоу 58 % од планиране количине из Програма пословања за 2024. годину. Примљено је 43.304,68 тона отпада из свих локалних самоуправа, од тога је пријављено као примарно селектовани отпад 3.882,22 тона.

После закључка са Координационог тела ЈКП "Дубоко" Ужице се отпочело са пријемом отпада из осталих локалних самоуправа оснивача, али се због протеста и блокада опет прекинуо пријем отпада из свих локалних самоуправа оснивача, изузев из Ужица. У складу са ванредном ситуацијом изазваном пожаром на телу депоније резултати 4 рада у Регионалном центру за управљање отпадом "Дубоко" у првих девет месеци 2024. године су умањени у односу на претходне године. У центру за секундарну сепарацију је третирано 9.252,09 тона отпада, издвојено је 1.807,92 тона, тако да је проценат рециклабилности 4,17 %. На даљи третман овлашћеним предузећима је предато 1.820,54 тона отпада издвојеног у центру за селекцију.

Министарство грађевинарства, саобраћаја и инфраструктуре је 16. августа 2024. године донело решење којим се предузећу ЈКП "Дубоко" Ужице издаје лиценца за јавни превоз терета у домаћем друмском саобраћају са роком важности до 15.08.2034. године.

Министарство заштите животне средине је 04. септембра 2024. године донело решење којим се предузећу ЈКП "Дубоко" Ужице издаје интегрална дозвола за сакупљање и транспорт неопасног отпада од правних лица и предузетника на територији Републике Србије (регистарски број дозволе 3825 са роком важности до 11. септембра 2029. године).

У складу са прибављеним дозволама, ЈКП "Дубоко" Ужице је почело са пружањем услуге транспорта комуналног отпада за општину Ивањица на релацији Ивањица – Тутин и за град Чачак на релацији Чачак – Јагодина.

У извештајном периоду предузеће је остварило губитак у износу од 52.903.175 динара. На остварени губитак знатно је утицала мања реализација прихода од транспорта, пријема, третмана и безбедног одлагања отпада. Ови приходи су реализовани у мањем износу од планираног јер је пожар на телу депоније проузроковао застој у пријему отпада. Од 5. маја 2024. године отпад се прима само са територије Града Ужица.

Поступајући по налогу Министарства животне средине, ЈКП "Дубоко" Ужице је поднело предлог, а Привредни суд у Чачку донео решење о извршењу против ЈКП "Комуналац" Чачак ИИв. бр.306/24 од 03.06.2024. године ради наплате дуга у укупном износу од 35.221.573 динара са затезном каматом и припадајућим трошковима. У даљем поступку по приговору ЈКП "Комуналац" Чачак исти суд је решењем Посл.Бр. Ипв ( Ив ). 44/2024 од 08.07.2024. године усвојио приговор извршног дужника, одредио застој извршног поступка и истовремено одредио наставак поступка пред парничним одељењем Привредног суда у Чачку.

У првих девет месеци 2024. години у односу на 2023. годину примљено је 28.904,70 тона мање комуналног отпада. У истом периоду третирано је 482,27 тона комуналног отпада мање, а депоновано 25.470,91 тона мање. У центру за секундарну селекцију отпада издвојено је 1.988,07 тона мање секундарних сировина и лаке фракције. На даљи третман отпремљено је 1.935,09 тона мање. У првих девет месеци 2023. години проценат селектованог отпада у односу на примљени био је 5,26%, а у истом периоду 2024. години 4,17%.

У извештајном периоду било је кашњења у измирењу потраживања од купаца ЈКП "Дубоко" Ужице у законски предвиђеном року што је проузроковало да предузеће има проблем са ликвидношћу и измирењем обавеза према добављачима. Предузете мере за смањење ризика ликвидности су слање позива за плаћање доспелог дуга купцима који су у доцњи и месечно зарачунавање затезне камате за кашњење у измерењу доспелих обавеза.

Поступајући по налогу Министарства животне средине, ЈКП "Дубоко" Ужице је поднело предлог, а Привредни суд у Чачку донео решење о извршењу против ЈКП "Комуналац" Чачак ИИв. бр.306/24 од 03.06.2024. године ради наплате дуга у укупном износу од 35.221.573, 00 динара са затезном каматом и припадајућим трошковима. У даљем поступку по приговору ЈКП "Комуналац" Чачак исти суд је решењем Посл.Бр. Ипв (Ив). 44/2024 од 08.07. 2024. године усвојио приговор извршног дужника, одредио застој извршног поступка и истовремено одредио наставак поступка пред парничним одељењем Привредног суда у Чачку.

У периодима од 13.03. до 21.03.2024. и од 3.05. до 23.05.2024. године интезивно су гашени пожари на телу депоније. У циљу превазилањењу ризика од пожара додатно су проширени и обезбеђени приступни путеви између етажа, потенцијално нова жаришта пожара су прекопана и прекривена земљом, хидратни и депои земље за прекривање су увек доступни, дежурни камион - цистерна ЈКП "Биктош" је присутна на платоу ЈКП "Дубоко" Ужице. Свакодневно се надзире депонијски простор и издају упутства за депоновање на дневном нивоу руковаоцима грађевинским машинама.

Пријава штете, настале одроњавањем отпада, услед избијања пожара на телу депоније Дубоко извршена је 23.10.2024. године код осигуравајуће куће Дунав осигурање. Чекао се извештај Сектора за ванредне ситуације и вршило се пописивање оштећених објеката, инфраструктуре и опреме. Тело депоније је осигурано полисом осигурања имовине са условима за осигурање од пожара и неких других опасности, уз допунске ризике од поплава, бујица и високе воде, допунски ризик клизања и одроњавања тла и допунски ризик земљотреса.

### III ОБРАЗЛОЖЕЊЕ ОБРАЗАЦА

### БИЛАНС УСПЕХА

Пословни приходи предузећа које чине приходи од услуге транспорта, пријема, третмана и безбедног одлагања отпада, приходи од продаје селектованог отпада, приходи од накнаде за управљање амбалажним отпадом, приходи од рефундираних трошкова и остали пословни приходи (амортизација средстава из донације и донација), реализовани су у мањем износу од планираних вредности. Разлози за одступање су следећи:

- Приходи од транспорта, пријема, третмана и безбедног одлагања отпада као и приходи од продаје селектованог отпада су реализовани у мањем износу од планираног јер је пожар на телу депоније проузроковао застој у пријему отпада. Од 5. маја 2024. године отпад се прима само са територије Града Ужица.

- Приходи од услуге шредеровања нису реализовани јер нису реализоване планиране услуге дробљења отпада.

- Приходи од Националне службе за запошљавање, који се односе на ангажовање запослених по основу конкурса за јавне радове, нису реализовани јер у извештајном периоду није било могућности да се обезбеди тражени број и структура особа са инвалидитетом за реализацију јавних радова за које је предузеће поднело пријаве.

Финансијски приходи највећим делом односе се на обрачун затезне камате купцима за кашњење у измерењу доспелих обавеза.

Остали приходи односе се на наплаћена потраживања од купаца која су индиректно отписана у претходном обрачунском периоду.

Пословни расходи реализовани су у мањем износу од планираног. У највећој мери то је последица другачије динамике у реализацији набавки у односу на планирану.

Остали расходи највећим делом се односе на индиректан отпис потраживања ненаплаћених у року од 60 дана од датума доспећа. Највећи део отписаних потраживања односи се на дуг ЈКП "Комуналац" Чачак износу од 35.221.573 динара по основу испостављених фактура за новембар и децембар 2023. године и јануар и фебруар 2024. године.

### БИЛАНС СТАЊА

Реализација планираних билансних позиција на нивоу класа реализовани су у различитим вредностима у односу на планиране вредности између осталог због померања рокова за реализацију радова на стабилизацији и проширењу тела депоније као и другачије динамике у реализацији набавки у односу на планирану.

### ИЗВЕШТАЈ О ТОКОВИМА ГОТОВИНЕ

Прилив готовине из пословне активности је већи у односу на планиране вредности због измирења доспелог дуга јавних комуналних предузећа и оснивача из претходних периода по основу испостављених фактура.

Одлив готовине из активности инвестирања и прилив готовине из активности финансирања знатно одступају од планираних због померања рокова за реализацију радова на стабилизацији и проширењу тела депоније.

### ТРОШКОВИ ЗАПОСЛЕНИХ

У извештајном периоду трошкови запослених су реализовани у складу са планираним вредностима.

### ДИНАМИКА ЗАПОСЛЕНИХ

Укупан број запослених у ЈКП "Дубоко" Ужице на дан 30.06.2024. године је 83 од чега на неодређено време 74 запослених, а 9 запослених на одређено време.

### РАСПОН ПАНИРАНИХ И ИСПЛАЋЕНИХ ЗАРАДА

Зараде запослених у 2024. године исплаћиване су у складу са Правилником о раду, Законом о раду (Сл.гл.РС број 24, 61/05, 54/09, 32/13 и 75/14), Законом о буџетском систему (Сл.гл. РС број 54/09, 73/10, 101/10, 93/12, 62/13, 63/13, 108/13, 142/14, 68/15, 103/15 и 99/16) и другим законима који уређују ову област и усвојеним Програмом пословања ЈКП "Дубоко" Ужице за 2024. годину.

### СУБВЕНЦИЈЕ И ОСТАЛИ ПРИХОДИ ИЗ БУЏЕТА

Ради планирања средстава у буџету за 2024. годину, у даљем поступку по акту Министарства заштите животне средине број 411-00-1334/2/2023-05 од 29. септембра 2023. године, обавеза локалних самоуправе као оснивача ЈКП "Дубоко" Ужице на име израде Регионалног плана управљања отпадом, према одредбама члана 26. Оснивачког уговора, износи 7.900.000 динара без ПДВ.

У овом извештајном периоду је активно рађено на изради Регионалног плана управљања отпадом: завршена је јавна набавка, потписан уговор са изабраним понуђачем и одржано неколико састанака Радне групе за израду РПУО са уговарачем. Завршене су радне верзије сва три документа: Регионални план управљања отпадом, Студија оправданости регионалног плана управљања отпадом и Стратешка процена утицаја регионалног плана управљања отпадом на животну средину.

Од 19. августа до 18. септембра 2024. године је обављен јавни увид у свим локалним самоуправама, а 17. септембра је у граду Ужицу била јавна расправа. Након завршеног јавног увида, радна група са уговарачем, је извршила кореције радних верзија докумената и очекује се добијање сагласности од свих локалних самоуправа оснивача. Писане сагласности локалних самоуправа оснивача на коначу верију РПУО и извештај о учешћу заинтересованих органа, ораганизација и јавности ће бити предате у Министартсво заштите животне средине Републике Србије ради добијања сагласности Министарства.

Одредбама члана 1. Уговора о оснивању ЈКП "Дубоко" Ужице у другој фази: Изградња и проширење тела депоније предвиђено је, између осталог и прибављање потребног земљишта путем експропријације или на други начин у складу са законом. Одредбама члана 3. став 3. Уговора о оснивању регулисано је да ће трошкове експропријације или трошкове прибављања земљишта за потребе обављања делатности ЈКП "Дубоко" Ужице сносити оснивачи.

У извештајном периоду град Ужице је, због прибављања земљишта за проширење тела депоније, поднело захтев Министарству финанија ради проглашења јавног интереса. За потребе подношења захтева, оснивачи су доставили потврде да ће у својим буџетима планирати неопходна припадајућа средства.

### СРЕДСТВА ЗА ПОСЕБНЕ НАМЕНЕ

У извештајном периоду средства за репрезентацију су реализована у већем износу од планиране вредности. Разлог је избијање пожара на телу депоније што је проузроковао свакодневно ангажовање од 100 до 120 људи на гашењу пожара, у три смене.

### ИЗВЕШТАЈ О ИНВЕСТИЦИЈАМА

У извештајном периоду реализоване су следеће инвестиције:

1. Затварање перионице (дела радионице),

2. Набавка мултифункционалне зглобне, комуналне машине,

3. Набавка геодетског снимка подземних инсталација (вода, канализација, електричне инсталације),

4. Набавка за избор стручног надзора на изградњи трансформаторске станице,

5. Набавка за израду катастарско топографских планова (подлога за пројектовање),

6. Набавка рачунара,

7. Дорада модула ЕРП система.

8. Набавка 10 аброл контејнера са отвореним кровом.

9. Набавка услуга вулканизирања трака и монтажа гумених транспортера

У извештајном периоду прикупљена је потребна документација, за добијање дозволе за изградњу трансформаторске станице и добијено је Решење о одобрењу за изградњу трансформаторске станице (дозвола за изградњу). Радови на изградњи трансформаторске станице у току.

У извештајном периоду су гашена два пожара на телу депоније што је проузроковало значајне трошкове санације и стабилизације тела депоније који су инвестиционог карактера. Према Члану 18. Уговора о оснивању Јавног комуалног преузећа Регионални центар за управљање отпадом и закључцима са седница Координационог тела, трошкови за гашење пожара, финансираће оснивачи ЈКП "Дубоко" Ужице према учешћу у оснивачком капиталу предузећа. У складу са тим, основачима су послати захтеви за инвестиције по том основу.

У мају месецу 2024. године расписан је тендер за извођача радова на стабилизациији и проширењу тела депоније. Тендер је завршен 24.06.2024. године. Тендер је двостепеног карактера што подразумева да се у 1. степену прегледа достављена техничка документација од потенцијалних извођача радова, а 2. степен подразумева достављање финансијске понуде. Други степен тендера, који подразумева достављање финансијских понуда још увек није покренут, тако да се потписивање уговора са пројектантом и извођачем, предвиђено за крај октобра, одлаже.

### КРЕДИТНА ЗАДУЖЕНОСТ

ЈКП "Дубоко" Ужице није кредитно задужено.

### ПОТРАЖИВАЊА, ОБАВЕЗЕ И СУДСКИ СПОРОВИ

Потраживања предузећа се састоје из редовних потраживања и потраживања у извршном поступку.

Редовна потраживања која се састоје од:

- потраживања за услугу депоновања од јавних комуналних предузећа и буџета локалних самоуправа оснивача

- потраживања за услугу депоновања од осталих правних лица

- потраживања од купаца селектованог отпада

Потраживања у извршном поступку која се састоје од:

- потраживања за услугу депоновања правним лицима на територији Града Ужица

- потраживања за услуге депоновања физичким лицима на територији Града Ужица (СОН)

За део потраживања која нису наплаћена у уговореном року уговорено је плаћање на рате.

У извештајном периоду било је кашњења у измирењу потраживања од купаца ЈКП "Дубоко" Ужице у законски предвиђеном року што је проузроковало да предузеће има проблем са ликвидношћу и измирењем обавеза према добављачима.

У извештајном периоду у току je:

- Извршни поступак против извршног дужника ЈКП "Комуналац" Чачак за наплату фактура у износу од 35.221.573,00 динара и то само за део камате у износу од 1.004.199,00 динара и трошкова који још нису опредељен.

- Извршни поступак против извршног дужника ЈКП "Комуналац" Чачак за наплату фактура у износу од 15.739.166,79 динара то само у погледу трошкова у износу од 196.691,49 динара.

- Спор за поништење решења о отказу уговора о раду и враћање на рад (тужилац Радојица Вуловић, члан Надзорног одбора ЈКП "Дубоко" Ужице, представник Града Чачка).

- Спор за накнаду штете на име неисплаћене зараде због незаконитог отказа уговора о раду.

**III ЗАКЉУЧНА РАЗМАТРАЊА И НАПОМЕНЕ**

У посматраном периоду предузеће је имало проблем у измирењу обавеза према добављачима и проблем у организацији технолошког процеса рада због избијања пожара на телу депоније због чега је проглашена ванредна ситуација, која је још увек на снази.

**4.** ***НАЗИВ ПРЕДУЗЕЋА: ЈАВНО КОМУНАЛНО ПРЕДУЗЕЋE РЕГИОНАЛНИ ЦЕНТАР ЗА ВОДНЕ УСЛУГЕ "СКРАПЕЖ ВОДЕ" ПОЖЕГА***

**I ОСНОВНИ СТАТУСНИ ПОДАЦИ**

**Пословно име:** Јавно комунално предузеће регионални центар за водне услуге „Скрапеж воде“ Пожега

**Оснивачи** : Град Ужице, Општине Ариље, Ивањица, Косјерић и Пожега

**Седиште** : Пожега, Трг слободе 9

**Претежна делатност** : 3700 – Уклањање отпадних вода

**Матични број** : 21784346

**Пиб**: 112995019

**Надлежна министарства**: Министарство привреде, Министарство пољопривреде, шумарства и водопривреде, Републичка дирекција за воде

Јавно комунално предузеће Регионални центар за водне услуге „Скрапеж воде“ Пожега је основано 20.04.2022. године са циљем Регионалног повезивања и пречишћавања отпадних вода на територији Златиборског и делом Моравичког округа.

Оснивачи су град Ужице и општине Ариље, Ивањица, Косјерић и Пожега са по 20% оснивачког капитала. Оснивачки капитал је уплаћен у целости (500.000,00 РСД) односно сви оснивачи су уплатили по 100.000,00 РСД.

Органи предузећа су Надзорни одбор, као орган управљања и надзора и директор, као орган пословођења.

Надзорни одбор Предузећа има три члана, од којих је један председник. Два члана Надзорног одбора именују Скупштине оснивача, на предлог општинских/градског већа по принципу ротације, по азбучном реду, на период од четири године а један члан именује се из реда запослених у Предузећу, када за то буду стечени услови. Прве чланове привременог Надзорног одбора именовале су општине Ариље, Ивањица и Косјерић.

Одлуком о оснивању Јавног комуналног предузећа Регионални центар за водне услуге „Скрапеж воде“ Пожега уређена су права и обавезе у оснивању и пословању Јавног комуналног предузећа, као и права и обавезе оснивача према Предузећу и Предузећа према оснивачима у обављању делатности Предузећа као делатности од општег интереса.

У циљу омогућавања реализације пројекта изградње постројења за пречишћавање отпадних вода и припадајуће инфраструктуре и отпочињања обављања делатности за коју је основано Предузеће, даном регистрације Предузећа, оснивачи су дали сагласност Предузећу да у име и за рачун оснивача обавља надлежности предлагача капиталног пројекта и вршиоца инвеститорских овлашћења припреме и изградње регионалног система за одвођење и пречишћавање отпадних вода.

Све трошкове који настану у периоду вршења инвеститорских овлашћења сносе оснивачи сразмерно процентима учешћа у оснивачком капиталу.

**II** **ОБРАЗЛОЖЕЊЕ ПОСЛОВАЊА**

У току 2024.године делатност предузећа је обављана у складу са усвојеним Посебним програмом о коришћењу средстава из буџета оснивача текућу годину на коју су скупштине оснивача дале сагласност.

Решењем број 023-201/23 од 28.12.2023. године, Скупштина града Ужица је дала сагласност на Посебан програм о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2024. годину.

Решењем број 400-542/2023 од 29.12.2023. године, Скупштина општине Ариље је дала сагласност на Посебан програм о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2024. годину.

Закључком број 021-70/2023 од 29.12.2023. године, Привремени орган општине Пожега је дао сагласност на Посебан програм о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2024. годину.

Закључком број 06-41/2023 од 27.12.2023. године, Скупштина општине Ивањица је дала сагласност на Посебан програм о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2024. годину.

Закључком број 06-33/2023 од 28.12.2023. године, Скупштина општине Косјерић је дала сагласност на Посебан програм о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2024. годину.

Предузеће обавља следеће послове током реализације капиталне инвестиције - пројектовања и изградње регионалног система за пречишћавање отпадних вода:

* координирање и комуницирање са свим институцијама надлежним за издавање услова и сагласности, као и за стручну контролу (ревизиона комисија коју формира надлежно министарство) као и са пројектима/предузећима која израђују техничку документацију;
* финансирање свих административних трошкова и такси у административним процедурама прибављања услова, стручне контроле техничке документације (ревизиона комисија) и сл.
* усаглашавање потписивање финалне верзије Пројектног задатка за израду техничке документације (Идејни пројекат са Студијом оправданости) са представницима пројекта ППФ 8;
* потписивање захтева Министарству грађевинарства, саобраћаја и инфраструктуре за образовање ревизионе комисије за потребе оцене Идејног пројекта;
* подношење техничке документације на стручну контролу ревизионој комисији;
* координација свих активности између Ревизионе комисије и ППФ8/пројектантског предузећа;
* по потреби, подношење захтева за издавање локацијских услова и вршење свих надлежности инвеститора у смислу Закона о планирању и изградњи.

**1. БИЛАНС УСПЕХА**

Пословни приходи реализовани су у износу од 85 % у односу на планиране. Приходи су остварени по основу субвенцијама које су уплатили оснивачи на основу Посебаног програма о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2024. годину, на које су скупштине оснивача дале сагласност. Општине Ивањица, Ариље и Пожега су уплатили целокупан износ од 896.400,00 РСД, град Ужице износ од 672.300,00 РСД за први, други и трећи квартал 2024. године и општина Косјерић износ од 448.200,00 за први и други квартал 2024. године.

Проценат остварења укупних расхода у односу на планиране је 95%.

ЈКП Скрапеж воде је реализовале набавке у складу са Посебаним програмом о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2024. годину, на које су скупштине оснивача дале сагласност. Набавке које су планиране а за којим се није указала у току предметног периода нису ни реализоване.

**2. БИЛАНС СТАЊА**

Упоредни преглед билансних позиција на нивоу класа у периоду од 01.01.2024. до 30.09.2024. године приказан је у наредној табели.

у 000 динарa

|  |  |  |  |  |
| --- | --- | --- | --- | --- |
| **Р.бр.** | **Позиција** | **01.01.- 30.09.2024.** | | **Индекс реализације** |
| **План** | **Реализација** |
| **I** | **Укупна актива (1+2+3)** | 2.000 | 1.970 | **98** |
| 1 | Стална имовина (класа 0) |  |  |  |
| 2 | Обртна имовина (класа 1) | 0 | 0 |  |
| 3 | Краткорочна потраживања, новчана средства и активна временска ограничења (класа 2) | 2.000 | 1.970 | 98 |
| **II** | **Укупна пасива (1+2)** | 2.000 | 1.970 | **98** |
| 1 | Капитал (класа 3) | 1.600 | 1.586 | 99 |
| 2 | Дугорочна резервисања, обавезе и пасивна временска разграничења (класа 4) | 400 | 384 | 99 |

**3. ИЗВЕШТАЈ О ТОКОВИМА ГОТОВИНЕ**

Реализовани приливи за период 01.01. – 30.09.2024.год су остварени са 86%. У реализован прилив су узети у обзир субвенције оснивача (3.809.700,00 дин), прилив од повраћаја ПДВ-а (74.838,00 дин).

Планирани одлив готовине за период 01.01.-30.09.2024. године је остварен 89%.

Разлика у планираном и реализованом одливу се појављује из разлога што поједине позиција које нису биле потребне да се реализују у овом периоду нису реализоване(набавка биро опреме, канцеларијски материјал, средства за хигијену…) као и позиција које нису реализоване у целости (трошкови репрезентације, дневница...).

Готовина на крају обрачунског периода која се налази на рачунима пословних банака износи 1.865.034,18 динара (Banca Intesa 736.185,59 динара и Управа за трезор 1.128.848,59 динара).

**4. ТРОШКОВИ ЗАПОСЛЕНИХ**

У посматраном периоду није дошло је до прекорачења планираних трошкова за зараде запослених. Такође и други планирани трошкови су у границама дозвољених износа.

**5. ДИНАМИКА ЗАПОСЛЕНИХ**

Јавно комунално предузеће Регионални центар за водне услуге „Скрапеж воде“ Пожега у циљу рационализације трошкова који настају у периоду инвеститорских овлашћења тренутно има једног запосленог (вршиоца дужности директора).

**6. РАСПОН ПЛАНИРАНИХ И ИСПЛАЋЕНИХ ЗАРАДА**

Зараде запослених у посматраном кварталу 2024. године исплаћиване су у складу са Уговором о раду, Анексима уговора о раду, Законом о раду (Сл.гл.РС број 24, 61/05, 54/09, 32/13 и 75/14), и усвојеним Посебним програмом о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2024. годину, на које су скупштине оснивача дале сагласност.

**7. СУБВЕНЦИЈЕ И ОСТАЛИ ПРИХОДИ ИЗ БУЏЕТА**

Јавно комунално предузеће Регионални центар за водне услуге „Скрапеж воде“ Пожега је у току посматраног периода 2024. године користило финансијска средства која су јој уплаћена на име субвенција од стране оснивача у износу од 3.809.700,00 динара а на основу Посебног програма о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2024. годину, на који су скупштине оснивача дале сагласност.

Општине Ивањица, Ариље и Пожега су уплатили целокупан износ од 896.400,00 РСД, град Ужице износ од 672.300,00 РСД за први, други и трећи квартал 2024. године и општина Косјерић износ од 448.200,00 за први и други квартал 2024. године.

**8. СРЕДСТВА ЗА ПОСЕБНЕ НАМЕНЕ**

Планирани и реализовани износ средстава за посебне намене за период 01.01.2024.-31.09.2024. године:

* Репрезентација (планирано 45.000,00 дин., реализовано 16.077,00 дин.)
* Огласи, реклама и пропаганда ( планирано 37.500,00 дин., није реализовано )

**9. ИЗВЕШТАЈ О ИНВЕСТИЦИЈАМА**

За посматрани перид 2024. годину нису планиране инвестиције, тако да нема ни остварења по том основу.

**10. КРЕДИТНА ЗАДУЖЕНОСТ**

За посматрани период 2024. годину ЈКП „Скрапеж воде“ нема кредитне задужености.

**11. ПОТРАЖИВАЊА, ОБАВЕЗЕ И СУДСКИ СПОРОВИ**

За посматрани период 2024.године ЈКП „Скрапеж воде“ нема потраживања као ни обавеза према добављачима и судским споровима.

**III** **ЗАКЉУЧНА РАЗМАТРАЊА И НАПОМЕНЕ**

У посматраном периоду није дошло до већих одступања у односу на планиране вредности као ни до поремећаја у пословању.

**ЗБИРНИ ПРИКАЗ**

ЗБИРНИ ПРИКАЗ ПЛАНИРАНИХ И РЕАЛИЗОВАНИХ ПОКАЗАТЕЉА ЗА ПЕРИОД ОД 01.01. – 30.09.2024. ГОДИНЕ (ТАБЕЛЕ 1 И 2)

|  |  |  |  |  |  |  |
| --- | --- | --- | --- | --- | --- | --- |
| Табела 1.  у 000 динара | | | | | | |
| Ред. бр. | Јавно предузеће/друштво капитала | Укупни приходи | | Укупни расходи | | Нето резултат |
| План | Реализација | План | Реализација | Реализација |
| 1 | ЈКП''Дубоко'' Ужице | 332.629 | 227.737 | 334.057 | 280.640 | -52.903 |
| 2 | ЈКП''Градска топлана'' Косјерић | 53.733 | 35.526 | 45.286 | 36.403 | -0.877 |
| 3 | КЈП "Елан" Косјерић | 74.847 | 72.255 | 74.495 | 69.423 | 2.832 |
| 4 | ЈКП „Скрапеж воде“ Пожега | 4.482 | 3.810 | 3.000 | 2.854 | 0.956 |
|  | **УКУПНО** | **465.691** | **339.328** | **456.838** | **389.320** | **-49.992** |

|  |  |  |  |  |  |  |
| --- | --- | --- | --- | --- | --- | --- |
| Табела 2.  у 000 динара | | | | | | |
| Ред. бр. | Јавно предузеће/друштво капитала | Број запослених | Средства за зараде (Бруто I) | | Субвенције | Кредитна задуженост |
| План | Реализација | Стање на дан 30.09.2024. |
| 1 | ЈКП''Дубоко'' Ужице | 83 | 102.370 | 92.013 | 0 | 0 |
| 2 | ЈКП''Градска топлана'' Косјерић | 9 | 8.568 | 7.133 | 500 | 9.971 |
| 3 | КЈП"Елан" Косјерић | 40 | 38.059 | 34.706 | 0 | 2.217 |
| 4 | ЈКП „Скрапеж воде“ Пожега | 1 | 1.912 | 1.870 | 3.810 | 0 |
|  | **УКУПНО** | **133** | **150.909** | **135.722** | **4.310** | **12.188** |

Из наведеног табеларног приказа (табела 1) може се констатовати да су јавна предузећа ЈКП „Дубоко“ Ужице и ЈКП „Градска топлана“ Косјерић чији је оснивач општина Косјерић у другом кварталу 2024. године пословала са губитком, док су КЈП „Елан“ Косјерић и ЈКП „Скрапеж воде“ Пожега пословала позитивно за наведени период.

Из табеларног приказа (табела 2) видимо да су средства за зараде исплаћена у складу са планским категоријама и није дошло до прекорачења истих за посматрани временски период. Предузећa којa користe субвенцију од општине су ЈКП „Скрапеж воде“ и ЈКП „Градска топлана“, док остала два предузећа чији је оснивач општина Косјерић не користе субвенцију. Такође, из овог табеларног приказа може се констатовати да су КЈП „Елан“ и ЈКП „Градска Топлана“ кредитно задужени.

Обрадио:

Дејан Павловић